ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଫ୍ରାନ୍ସ ଗସ୍ତ ସମୟରେ ପ୍ରଧାନମନ୍ତ୍ରୀଙ୍କ ପ୍ରେସ ବିବୃତ୍ତି
ମାନ୍ୟବର, ରାଷ୍ଟ୍ରପତି ଇମାନୁଏଲ୍ ମାକ୍ରନ୍,
ଭାରତ ଏବଂ ଫ୍ରାନ୍ସର ସମ୍ମାନିତ ପ୍ରତିନିଧୀ,
ବନ୍ଧୁଗଣ,
ବନ୍ ଜୌର୍,
ନମସ୍କାର,
ସର୍ବପ୍ରଥମେ, ମୁଁ ମୋର ଘନିଷ୍ଠ ବନ୍ଧୁ ରାଷ୍ଟ୍ରପତି ମାକ୍ରୋନଙ୍କୁ ମୋର ହୃଦୟରୁ ଧନ୍ୟବାଦ ଜଣାଉଛି । ସେ ମୋତେ ଏବଂ ମୋର ପ୍ରତିନିଧୀଙ୍କୁ ଏହି ଐତିହାସିକ ଐତିହ୍ୟ ସ୍ଥଳକୁ ନିମନ୍ତ୍ରଣ କରିଥିଲେ ଏବଂ ବହୁତ ସ୍ନେହପୂର୍ଣ୍ଣ ସ୍ୱାଗତ କରିଛନ୍ତି । ଏହା ମୋ ପାଇଁ ଏକ ସ୍ମରଣୀୟ ମୁହୂର୍ତ୍ତ । ଜି୭ ସମ୍ମିଳନୀକୁ ରାଷ୍ଟ୍ରପତି ମାକ୍ରୋନଙ୍କ ନିମନ୍ତ୍ରଣ ଭାରତ ଏବଂ ଫ୍ରାନ୍ସ ମଧ୍ୟରେ ରଣନୀତିକ ଭାଗିଦାରୀ ଏବଂ ମୋ ପ୍ରତି ତାଙ୍କର ବନ୍ଧୁତ୍ୱପୂର୍ଣ୍ଣ ମନୋଭାବର ଏକ ଉଦାହରଣ । ଆଜି ଆମର ବହୁତ ବିସ୍ତୃତ ଆଲୋଚନା ହୋଇଥିଲା ଏବଂ ଫ୍ରାନ୍ସ ଅଧ୍ୟକ୍ଷତାରେ ଆୟୋଜିତ ଜି୭ ସମ୍ମିଳନୀର ଏଜେଣ୍ଡା ସମ୍ପୂର୍ଣ୍ଣ ସଫଳ ହେବା ଉଚିତ ଏବଂ ଏହି ପରିପ୍ରେକ୍ଷୀରେ ଭାରତରୁ ଆଶା କରାଯାଉଥିବା ସହଯୋଗକୁ ବଢାଇବା ଭାରତର ସଂକଳ୍ପ ଅଟେ । ଜୈବ ବିବିଧତା, ଜଳବାୟୁ ପରିବର୍ତ୍ତନ ହେଉ କିମ୍ବା ଥଣ୍ଡା ଏବଂ ଗ୍ୟାସ ପ୍ରସଙ୍ଗ ହେଉ, ଶତାବ୍ଦୀ ଧରି ଭାରତ ପରମ୍ପରା ତଥା ପ୍ରକୃତି ସହିତ ସୁସଂଗତ ଭାବରେ ଜୀବନଯାପନ କରିବାକୁ ପ୍ରୋତ୍ସାହିତ କରିଆସୁଛି । ପ୍ରକୃତିର ବିନାଶ କଦାପି ମାନବ କଲ୍ୟାଣ ପାଇଁ ଲାଭଦାୟକ ହୋଇପାରିବ ନାହିଁ ଏବଂ ଯେତେବେଳେ ଏହା ଏହି ଜି୭ ସମ୍ମିଳନୀର ବିଷୟବସ୍ତୁ ଅଟେ ସେତେବେଳେ ଏହା ଭାରତ ପାଇଁ ଆହୁରି ଖୁସିର ମୁହୂର୍ତ୍ତ ଅଟେ ।
ବନ୍ଧୁଗଣ,
ଭାରତ ଏବଂ ଫ୍ରାନ୍ସର ଶତାବ୍ଦୀ ପୁରୁଣା ସମ୍ପର୍କ ରହିଛି । ଆମର ବନ୍ଧୁତା କୌଣସି ସ୍ୱାର୍ଥପର କାରଣ ଉପରେ ନୁହେଁ ବରଂ ‘ମୁକ୍ତ, ସମାନତା ଏବଂ ଭ୍ରାତୃତ୍ୱର ଦୃଢ ଆଦର୍ଶ ଉପରେ ପର୍ଯ୍ୟବେସିତ । ଏହି କାରଣରୁ ଭାରତ ଏବଂ ଫ୍ରାନ୍ସ ସୁରକ୍ଷା, ସ୍ୱାଧୀନତା ଏବଂ ଗଣତନ୍ତ୍ରର ସୁରକ୍ଷା ପାଇଁ କାନ୍ଧରେ କାନ୍ଧ ମିଳାଇ ଫାଶିବାଦ ଏବଂ ଉଗ୍ରବାଦ ବିରୋଧରେ ଲଢିଛନ୍ତି । ପ୍ରଥମ ବିଶ୍ୱଯୁଦ୍ଧ ସମୟରେ ହଜାର ହଜାର ଭାରତୀୟ ସୈନିିକଙ୍କ ବଳିଦାନ ଏବେ ମଧ୍ୟ ଫ୍ରାନ୍ସରେ ସ୍ମରଣୀୟ । ଆତଙ୍କବାଦ, ଜଳବାୟୁ ପରିବର୍ତ୍ତନ, ପରିବେଶ ଏବଂ ଜ୍ଞାନକୌଶଳର ଅନ୍ତର୍ଭୂକ୍ତି ବିକାଶର ଆହ୍ୱାନର ମୁକାବିଲା ପାଇଁ ଆଜି ଫ୍ରାନ୍ସ ଏବଂ ଭାରତ ଏକତ୍ର ଠିଆ ହୋଇଛନ୍ତି । ଆମର ଉଭୟ ଦେଶ କେବଳ ଭଲ ଜିନିଷ ବିଷୟରେ କହି ନାହାଁନ୍ତି, ବରଂ ଆମେ ଠୋସ୍ ପଦକ୍ଷେପ ମଧ୍ୟ ନେଇଛୁ । ଭାରତ ଏବଂ ଫ୍ରାନ୍ସର ଏପରି ଏକ ସଫଳ ପଦକ୍ଷେପ ହେଉଛି ଆନ୍ତର୍ଜାତୀୟ ସୌର ମଞ୍ଚ ।
ବନ୍ଧୁଗଣ,
ଦୁଇ ଦଶନ୍ଧି ଧରି ଆମେ ରଣନୀତିକ ଭାଗିଦାରୀ ପଥରେ ଅଛୁ । ଆଜି ଫ୍ରାନ୍ସ ଏବଂ ଭାରତ ପରସ୍ପରର ବିଶ୍ୱସ୍ତ ସହଯୋଗୀ । ଆମର ଅସୁବିଧା ସମୟରେ, ଆମେ ପରସ୍ପରର ମତକୁ ବୁଝୁଛୁ ଏବଂ ସମର୍ଥନ କରିଛୁ । ବନ୍ଧୁଗଣ,
ଆଜି, ରାଷ୍ଟ୍ରପତି ମାକ୍ରନ୍ ଏବଂ ମୁଁ ଆମ ସମ୍ପର୍କର ସମସ୍ତ ଦିଗ ବିଷୟରେ ବିସ୍ତୃତ ଭାବରେ ଆଲୋଚନା କରିଥିଲୁ । ୨୦୨୨ ମସିହାରେ ଏହା ଭାରତର ସ୍ୱାଧୀନତାର ୭୫ ବର୍ଷ ହେବ, ସେପର୍ଯ୍ୟନ୍ତ ଆମେ ନୂତନ ଭାରତ ପାଇଁ ଅନେକ ଲକ୍ଷ୍ୟ ସ୍ଥିର କରିଛୁ । ଆମର ମୁଖ୍ୟ ଉଦ୍ଦେଶ୍ୟ ହେଉଛି ଭାରତକୁ ୫ ଟ୍ରିଲିୟନ ଡଲାର ଅର୍ଥନୀତି କରିବା । ବିକାଶ ପାଇଁ ଭାରତର ଆବଶ୍ୟକତା ଫ୍ରାନ୍ସ ଉଦ୍ୟୋଗଗୁଡିକ ପାଇଁ ଏକ ସୁବର୍ଣ୍ଣ ସୁଯୋଗ ପ୍ରଦାନ କରେ । ଆମର ଅର୍ଥନୈତିକ ସହଯୋଗକୁ ବଢାଇବା ପାଇଁ ଦକ୍ଷତା ବିକାଶ, ବେସାମରିକ ବିମାନ ଚଳାଚଳ, ଆଇଟି, ମହାକାଶ ଏବଂ ଅନ୍ୟାନ୍ୟ କ୍ଷେତ୍ରରେ ଆମେ ନୂତନ ପଦକ୍ଷେପକୁ ଅପେକ୍ଷା କରିଛୁ । ପ୍ରତିରକ୍ଷା ସହଯୋଗ ଆମ ସମ୍ପର୍କର ଏକ ମଝବୁତ ସ୍ତମ୍ଭ । ମୁଁ ଖୁସି ଯେ ଆମେ ବିଭିନ୍ନ ପ୍ରକଳ୍ପରେ ଭଲ ଅଗ୍ରଗତି କରୁଛୁ । ୩୬ ଟି ରାଫେଲ ବିମାନ ମଧ୍ୟରୁ ପ୍ରଥମଟି ଆସନ୍ତା ମାସରେ ଭାରତକୁ ପଠାଯିବ । ଆମେ ଜ୍ଞାନକୌଶଳ ଏବଂ ସହ-ଉତ୍ପାଦନରେ ସହଯୋଗ ବୃଦ୍ଧି କରିବୁ । ଫ୍ରାନ୍ସ ହେଉଛି ପ୍ରଥମ ଦେଶ ଯାହା ସହିତ ଆମେ ନୂତନ ପୀଢିର ବେସାମରିକ ଆଣବିକ ଚୁକ୍ତିନାମା ସ୍ୱାକ୍ଷର କରିଛୁ । ଜୟତାପୁର ପ୍ରକଳ୍ପରେ ଶୀଘ୍ର ଆଗକୁ ବଢିବାକୁ ଏବଂ ବିଦ୍ୟୁତ ମୂଲ୍ୟକୁ ମଧ୍ୟ ମନରେ ରଖିବାକୁ ଆମେ ଆମର କମ୍ପାନୀମାନଙ୍କୁ ଅନୁରୋଧ କରିଛୁ । ଏହା ମଧ୍ୟ ଅତ୍ୟନ୍ତ ଆନନ୍ଦର ବିଷୟ ଯେ ଉଭୟ ପଟରୁ ପର୍ଯ୍ୟଟନ ବୃଦ୍ଧି ପାଉଛି । ପ୍ରତିବର୍ଷ ପ୍ରାୟ ୨.୫ ଲକ୍ଷ ଫରାସୀ ପର୍ଯ୍ୟଟକ ଏବଂ ୭ ଲକ୍ଷ ଭାରତୀୟ ପର୍ଯ୍ୟଟକ ପରସ୍ପରର ଦେଶ ଭ୍ରମଣ କରନ୍ତି । ଉଚ୍ଚଶିକ୍ଷା କ୍ଷେତ୍ରରେ ଛାତ୍ରମାନଙ୍କ ଆଦାନପ୍ରଦାନ ବିଶେଷ ଭାବରେ ବୃଦ୍ଧି କରାଯିବା ଉଚିତ୍ । ଭାରତୀୟ ସାଂସ୍କୃତିକ ମହୋତ୍ସବ ନିମସ୍ତେ ଫ୍ରାନ୍ସର ପରବର୍ତ୍ତୀ ସଂସ୍କରଣ ୨୦୨୧-୨୦୨୨ ମଧ୍ୟରେ ସମଗ୍ର ଫ୍ରାନ୍ସରେ ଅନୁଷ୍ଠିତ ହେବ । ମୁଁ ଆଶା କରୁଛି ଯେ ଏହି ପର୍ବ ଭାରତର ବିବିଧ ସଂସ୍କୃତି ପ୍ରତି ଫ୍ରାନ୍ସବାସୀଙ୍କ ଆଗ୍ରହକୁ ଆହୁରି ଗଭୀର କରିବ । ମୁଁ ଜାଣେ ଫ୍ରାନ୍ସରେ ଯୋଗ ବହୁତ ଲୋକପ୍ରିୟ । ମୁଁ ଆଶା କରେ ଫ୍ରାନ୍ସରେ ମୋର ଅନେକ ବନ୍ଧୁ ଏହାକୁ ସୁସ୍ଥ ଜୀବନଶୈଳୀ ଭାବରେ ଗ୍ରହଣ କରନ୍ତି ।
ବନ୍ଧୁଗଣ,
ବିଶ୍ୱର ଆହ୍ୱାନର ମୁକାବିଲା ପାଇଁ ଭାରତ ଏବଂ ଫ୍ରାନ୍ସ ମଧ୍ୟରେ ସହଯୋଗର ଗୁରୁତ୍ୱ ମୁଁ ଦର୍ଶାଇଥିଲି । ଆମର ଉଭୟ ଦେଶକୁ କ୍ରମାଗତ ଭାବରେ ଆତଙ୍କବାଦ ଏବଂ ଆଞ୍ଚଳିକତାବାଦର ସାମ୍ନା କରିବାକୁ ପଡିବ । ସୀମାପାର ଆତଙ୍କବାଦ ମୁକାବିଲା ପାଇଁ ଆମେ ଫ୍ରାନ୍ସର ବହୁମୂଲ୍ୟ ସମର୍ଥନ ଏବଂ ସହଯୋଗ ପାଇଛୁ । ଏଥିପାଇଁ ଆମେ ରାଷ୍ଟ୍ରପତି ମାକ୍ରନ୍ଙ୍କୁ ଧନ୍ୟବାଦ ଦେଉଛୁ । ସୁରକ୍ଷା ଏବଂ ଆତଙ୍କବାଦ ବିରୋଧୀ କାର୍ଯ୍ୟରେ ସହଯୋଗକୁ ବ୍ୟାପକ କରିବାକୁ ଆମେ ଯୋଜନା କରିଛୁ । ସାମୁଦ୍ରିକ ଏବଂ ସାଇବର ସୁରକ୍ଷା କ୍ଷେତ୍ରରେ ଆମର ବଢୁଥିବା ସହଯୋଗକୁ ଆହୁରି ମଜବୁତ କରିବାକୁ ଆମେ ନିଷ୍ପତ୍ତି ନେଇଛୁ । ମୁଁ ଖୁସି ଯେ ସାଇବର ସୁରକ୍ଷା ଏବଂ ଡିଜିଟାଲ ଟେକ୍ନୋଲୋଜି ଉପରେ ଏକ ନୂତନ ରୋଡମ୍ୟାପରେ ଆମେ ସହମତ ହୋଇଛୁ । ଭାରତ ମହାସାଗରରେ ଆମର ସହଯୋଗ ଦ୍ରୁତ ଗତିରେ ବଢୁଛି । ଏହି ସହଯୋଗ ଏହି ଅଞ୍ଚଳର ସମସ୍ତଙ୍କ ପାଇଁ ସୁରକ୍ଷା ଏବଂ ପ୍ରଗତି ସୁନିଶ୍ଚିତ କରିବାରେ ଗୁରୁତ୍ୱପୂର୍ଣ୍ଣ ହେବ ।
ବନ୍ଧୁଗଣ,
ମୋର ଅନ୍ତରଙ୍ଗ ବନ୍ଧୁ ରାଷ୍ଟ୍ରପତି ମାକ୍ରୋନ୍ଙ୍କୁ ଶୁଭେଚ୍ଛା ଜଣାଉଛି, ଜି -୭ ଏବଂ ଫ୍ରାନ୍ସର ଏକ ସଫଳ ନେତୃତ୍ୱକୁ ଏହି ଆହ୍ୱାନପୂର୍ଣ୍ଣ ସମୟରେ ଏକ ନୂତନ ଦର୍ଶନ, ଉତ୍ସାହ ଏବଂ ଦକ୍ଷତା ସହିତ କାମନା କରୁଛି ।
ମାନ୍ୟବର,
ଏହି ପ୍ରୟାସରେ ୧.୩ ବିଲିୟନ ଭାରତୀୟଙ୍କ ସମ୍ପୂର୍ଣ୍ଣ ସହଯୋଗ ଏବଂ ସମର୍ଥନ ଆପଣଙ୍କ ସହିତ ଅଛି । ଆମେ ଉଭୟ ଦେଶ ଏକତ୍ର ଏକ ନିରାପଦ ତଥା ସମୃଦ୍ଧ ବିଶ୍ୱ ପାଇଁ ବାଟ ଖୋଲିପାରିବା । ମୁଁ ବ୍ରାଟିଜ୍ରେ ଅନୁଷ୍ଠିତ ଜି୭ ସମ୍ମିଳନୀରେ ଯୋଗଦେବାକୁ ଉତ୍ସାହିତ ଏବଂ ଏହି ଶିଖର ସମ୍ମିଳନୀର ସଫଳତା ପାଇଁ ଆପଣଙ୍କୁ ଏବଂ ସମଗ୍ର ଫ୍ରାନ୍ସକୁ ଅନେକ ଅନେକ ଶୁଭେଚ୍ଛା ଜଣାଉଛି । ତୁମର ସ୍ନେହପୂର୍ଣ୍ଣ ନିମନ୍ତ୍ରଣ ପାଇଁ ମୁଁ ପୁଣି ଥରେ କୃତଜ୍ଞତା ଜଣାଉଛି ।
ଧନ୍ୟବାଦ ।
HS
(Visitor Counter : 50